Vegaframkvæmdir á Austurlandi Þingsályktunartillaga - þingskjal nr. 37

1994. – 1064 ár frá stofnun Alþingis.

118. löggjafarþing. – 37 . mál.

37. Tillaga til þingsályktunar um vegaframkvæmdir á Austurlandi.

Flm.: Egill Jónsson.

Alþingi ályktar að fela samgönguráðherra að hlutast til um að gerð verði áætlun um byggingu og endurbætur vega í Austurlandskjördæmi sem miðist við að koma á samfelldu vegakerfi með bundnu slitlagi eftir öllu kjördæminu, auk vega til allra þéttbýlisstaða. Áætlunin miðist við að þessum verkefnum verði lokið um næstu aldamót.

Greinargerð.

Alkunna er að á undanförnum árum hefur náðst mikill árangur í vegaframkvæmdum. Um þetta vitna mörg stór mannvirki sem unnin hafa verið á síðustu árum eða eru í byggingu.

Nýlega hefur verið minnt á að vegurinn frá Reykjavík til Akureyrar og þaðan áfram til Húsavíkur hefur verið lagður bundnu slitlagi. Eins er um veginn til Hafnar að fráskildum tveim stuttum vegarköflum við Fjallsá og í Suðursveit. Þegar þessum vegleiðum sleppir fer bundna slitlagið að verða slitrótt.

Þessar staðreyndir leiða í ljós að til þess hefur verið horft við ákvörðun vegaframkvæmda að vegir út frá Reykjavík hefðu þar nokkurn forgang. Það skýrist vegna þeirra mikilvægu tengsla í viðskiptum og þjónustu sem höfuðborgin gegnir í samfélaginu.

Tveir áratugir eru nú liðnir frá því að endar hringvegarins voru með vega- og brúaframkvæmdum á Skeiðarársandi tengdir saman. Þetta var ein mikilvægasta vegaframkvæmd á síðari árum en þá fyrst opnuðust möguleikar til ferðalaga og flutninga landleiðina að sunnanverðu til Austurlands. Nú hefur hins vegar komið upp umræða um að tengja vegakerfi Austur- og Norðurlands með byggingu vegar með bundnu slitlagi milli Jökuldals og Mývatnssveitar og að sá vegur yrði að jafnaði opinn fyrir umferð allt árið. Núverandi samgönguráðherra hefur sýnt þessu máli mikinn áhuga og raunar liggja nú fyrir af hans hendi mikilvægar ákvarðanir sem lúta að þessu markmiði.

Í núgildandi vegáætlun, sem nú er í endurskoðun, var þessum vegi skipað sem stórverkefni. Með vegagerð á Mývatnsöræfum og byggingu brúar á Jökulsá á Dal eru þessar framkvæmdir festar í sessi og skipulagður snjóruðningur staðfestir í raun ákvarðanir um að þessi vegur verði heilsársvegur. Raunar má nú þegar greina að viðskiptatengsl milli Austur- og Norðurlands eru orðin að raunveruleika. Það er góð vísbending um þær breytingar sem verða munu í vaxandi samskiptum á mörgum sviðum við bættar samgöngur í þessum landshluta.

Samkvæmt kostnaðaráætlun Vegagerðar ríkisins, sjá fylgiskjal, er kostnaður við þessar vegaframkvæmdir frá Biskupshálsi að nýju brúnni á Jökulsá tæpur milljarður kr. Vegarstæði til Vopnafjarðar hefur ekki enn verið valið og þess vegna liggur ekkert fyrir um áætlaðan kostnað en tæplega verður hann undir hálfum milljarði kr. Kostnaður við tengiveginn milli Austur- og Norðurlands nemur því um einum og hálfum milljarði kr.

Nú verður að hafa í huga að mikil verkefni eru enn óunnin á hringveginum sem valin hafa verið til uppbyggingar annars staðar í kjördæminu og auðvitað er nauðsynlegt að færa til nútímahorfs eins og annars staðar gerist. Þessir vegarkaflar eru víða í afar slæmu ástandi með tilheyrandi slysahættu.

Þegar litið er til brýnna verkefna í vegaframkvæmdum með ströndinni á Austurlandi er áætlaður kostnaður við uppbyggingu vega milli Hornafjarðar og Djúpavogs 290 millj. kr. Við Berufjörð er þessi kostnaður 190 millj. kr. og austan Breiðdalsvíkur til Reyðarfjarðarvegar 400 millj. kr., þar af austan Fáskrúðsfjarðar 280 millj. kr. Að viðbættu því sem óunnið er í Austur-Skaftafellssýslu er áætlaður kostnaður við að byggja upp vegi til Reyðarfjarðar og leggja þá bundnu slitlagi frá hinu samfellda vegakerfi við Fjallsá um 1 milljarður kr.

Önnur brýn verkefni í vegagerð í byggðum Austurlands, sem einkum eru tengivegir við þéttbýli, má áætla samkvæmt yfirliti Vegagerðarinnar að kosti um 1 milljarð kr. Samkvæmt þessu er kostnaður við að koma nútímavegi um Austurlandskjördæmi, sem tengdist öllu þéttbýli, u.þ.b. 2 milljarðar kr. en það er um það bil áttfalt framkvæmdafé til vegagerðar á Austurlandi eins og verið hefur á síðari árum.

Af þessu sem nú hefur verið rakið er augljóst að vegaframkvæmdir á Austurlandi verður að meta í heild sinni og sérstakar ráðstafanir þarf að gera til að koma vegasambandi þar eystra í nútímahorf. Hafa ber líka í huga að þótt árangur náist á grundvelli þess sem hér hefur einkum verið fjallað um eru margir vegir í kjördæminu sem ekki hefur verið minnst á en brýn þörf er á að bæta.

Þær bættu samgöngur á landi, sem leitt hefur af vegaframkvæmdum síðustu ára, hafa stuðlað að stóraukinni umferð um landið. Af því leiðir að kröfur um jafnræði í þessum málum, bæði hjá þeim sem ferðast um landið og þeim sem búa við slæma kosti í vegasamgöngum, verða því háværari. Óþarft er að fjölyrða um gildi góðra samgangna fyrir atvinnulíf og búsetu svo augljóst er gildi góðra vega í þessu sambandi. Vegaframkvæmdir síðustu ára hafa skilað mikilvægum árangri í vegagerð um allt land. Tímabært er að taka ákvarðanir um hvernig og hvenær ljúka beri uppbyggingu vega með bundnu slitlagi og tengingu allra þéttbýlisstaða við hann. Sú er ástæðan fyrir flutningi þessarar tillögu.

Fylgiskjal.

Vegagerð ríkisins:

Kostnaður við að koma bundnu

slitlagi á malarkafla á hringvegi og

tengingu til þéttbýlisstaða á Austurlandi.

(29. september 1994.)

v=4880

1 Austurlandsvegur

Biskupsháls – Vopnafjaðarvegur

210

m.kr.

Vopnafjarðarvegur – Ármótasel

490

"

Ármótasel – Skjöldólfsstaðir

90

"

Skjöldólfsstaðir – Hrólfsstaðir

190

"

Skóghlíð – Tunguvegur

120

"

Upphéraðsvegur – Axarvegur

280

"

Axarvegur – Sel

100

"

Sel – Suðurfjarðavegur

210

"

Búðaá – Axarvegur

90

"

Axarvegur – Fossá

100

"

Valtýskambur – Sandbrekka

50

"

Melrakkanes – Blábjörg

70

"

Þvottá – Krossanes

60

"

Hvalnes – Víkurá

30

"

Syðri Fjörður – Friðsæld

80

"

Uppsalaá – Staðará

110

"

Um Fjallsá

130

"

2.410

m.kr.

85 Vopnafjarðarvegur

Hlíðarvegur– Austurlandsvegur

320

"

93 Seyðisfjarðarvegur

Norðfjarðarvegur – Langahlíð

140

"

Fjarðarheiði – Efri Stafur

80

"

220

"

94 Borgarfjarðarvegur

Eiðar – Sandur

240

"

Sandur – Framnes

230

"

470

"

96 Suðurfjarðavegur

Handarhald – Götuhjalli

140

m.kr.

Eyrará – Hafranes

40

"

Hafranes – Staðarskriða

80

"

Sævarendi – Selárgil

20

"

Kambanes – Breiðdalsvík

120

"

400

"